MOŽNO  SPRÍSTUPNIŤ

S p r á v a
o analýze ziskovosti a návrhu opatrení na zvýšenie výšky vyplácaných dividend v spoločnosti Slovenské elektrárne, a.s. Bratislava 

1. Charakteristika spoločnosti  (SE, a. s.)

Spoločnosť Slovenské elektrárne, a. s. (ďalej ako SE, a. s.) vznikla 21. 1. 2002 v rámci rozdelenia pôvodných Slovenských elektrární, a. s. na tri nové spoločnosti. Jediným akcionárom spoločnosti je  FNM SR. 

SE, a.s. je najväčší výrobca elektriny v SR, dodávateľ elektriny a tiež významný výrobca a dodávateľ tepla, vlastniaci výrobné aktíva – jadrové, tepelné a vodné elektrárne a závod na vyraďovanie JEZ a zaobchádzanie s RAO a vyhoreným palivom.

SE, a.s. je v súčasnosti v procese privatizácie 66% podielu na základnom imaní spoločnosti. V súlade s uzneseniami vlády SR číslo 1174/2004 z  8. decembra 2004 a             č. 134/2005 zo 16. februára 2005 Ministerstvo hospodárstva SR a Fond národného majetku SR podpísali dňa 17. februára 2005 Zmluvu o kúpe akcií týkajúcej sa predaja a kúpy 66% podielu na základnom imaní Slovenských elektrární, a.s. (ďalej len „ZKA“) s vybraným strategickým investorom talianskou spoločnosťou ENEL S.p.A. Po podpise transakčnej dokumentácie zmluvné strany pristúpili k plneniu tzv. odkladacích podmienok. Podľa Dodatku č. 1 k ZKA majú byť tzv. odkladacie podmienky splnené do 30.4.2006 a po ich splnení by mala byť transakcia uzavretá prevodom 66% akcií spoločnosti Enel. Štát si ponechá 34 % akcií Slovenských elektrární, a.s. pre zabezpečenie kontrolných funkcií štátu najmä vo vzťahu k strategickým rozhodnutiam týkajúcim sa výroby a dodávky elektriny. 

2. Analýza ziskovosti  SE, a.s. 

Pri analýze ziskovosti SE, a.s. je potrebné vychádzať zo štruktúry obchodných aktivít, ktoré spoločnosť zabezpečuje.
Podiel jednotlivých obchodných komodít na tržbách z hlavných obchodných činností je nasledovný:
-	predaj elektriny predstavuje 72%, 
-	predaj podporných služieb 16%
-	fakturácia nákladov systému 10% 
Pokiaľ ide o predaj elektriny tak výsledky roku 2005 sú porovnateľné s rokom 2004.  Z hľadiska štruktúry zdrojov bolo možné požiadavky domáceho trhu v časti elektriny zabezpečiť výrobou v jadrových(JE) a vodných elektrárňach (VE).
 Tieto zdroje ale nezabezpečovali v plnom rozsahu požiadavky na reguláciu systému.  Pre zaistenie systémových služieb nakupoval prevádzkovateľ prenosovej sústavy SEPS a.s. podporné služby od SE, a.s. Podporné služby boli zabezpečované v rozsahu požiadaviek                                                                                                         
spoločnosti SEPS, a.s.., ktorá predpokladala pre pokrytie potrieb nasadzovanie 3 blokov tepelných elektrární Vojany 1 (ďalej ako EVO I). Nasadzovanie 3 blokov však pre zabezpečenie podporných služieb pre reguláciu systému nepostačovalo a  reálne bolo dispečingom SEPS, a.s. nasadzovaných 5 blokov tepelných elektrární. K zvýšeniu uznaných nákladov pri blokoch EVO1 došlo až dodatočne v novom výmere regulátora URSO.  
Rozhodnutia regulátora  URSO však podľa prepočtov SE, a.s. nepokryli v roku 2005 všetky náklady z titulu vynútenej výroby v oblasti podporných služieb a nákladov systému, ako dokumentuje tabuľka č.2 (na str.3).
Celkové porovnanie hlavných ukazovateľov hospodárenia SE, a.s. za rok 2004 s očakávanou skutočnosťou dokumentuje nasledovná tabuľka č.1:
 
                                                                                                                               Tab.č.1                                                                                                                               
	   v tis. Sk
P.č.	Ukazovateľ	Skutočnosť 2004	Očakávaná skutočnosť 2005	Rozdiel	
 	 	a	b	b-a	
1	TRŽBY A VÝNOSY CELKOM 	55 136 802	46 486 722	-8 650 080	
2	NÁKLADY CELKOM	53 049 353	44 975 414	-8 073 939	
3	VÝSLEDOK HOSPODÁRENIA PRED ZDANENÍM	2 087 449	1 511 308	-576 141	
4	DAŇ Z BEŽNEJ ČINNOSTI 	435 690	226 696	-208 994	
5	VÝSLEDOK HOSPODÁRENIA 	1 651 759	1 284 612	-367 147	

 Podrobnejšiu analýzu vplyvov na výsledok hospodárenia v roku 2005 oproti roku 2004 osobitne za prevádzkovú oblasť a finančnú oblasť uvádzame ďalej.

2.1. Prevádzková oblasť

2.1.1. Tržby a výnosy z hospodárskej činnosti

V porovnaní s rokom 2004 dochádza k poklesu tržieb za elektrinu, podporné služby a náklady systému spolu o 3 850,2 mil. Sk, pričom za predaj elektriny v SR sa predpokladá nárast tržieb v čiastke 543 mil. Sk, pokles sa predpokladá v tržbách za vývoz elektriny do zahraničia vo výške 3 220 mil. Sk a v tržbách za podporné služby a náklady systému vo výške 1 174 mil. Sk. Porovnanie tržieb za elektrinu v roku 2005 oproti roku 2004 je nasledovné: 

2.1.2.  Náklady z hospodárskej činnosti

Ďalej sa v roku 2005 oproti roku 2004 predpokladá pokles nákladov v nasledovných položkách:
- zníženie nákladov na materiál na opravy vo výške 440 mil. Sk,
- zníženie spotreby palív o 636 mil. Sk hlavne z dôvodu nižšej výroby na tepelných blokoch,
- pokles nákladov na opravy a udržovanie o 266 mil. Sk,
- pokles odpisov o 390 mil. Sk,
- pokles nákladov na úhradu príspevku do ŠFL JEZ o 257 mil. Sk,

                                                                                                    

- pokles ostatných nákladov o 4 090 mil. Sk. Podstatnú časť tejto položky tvoria opravné   položky a rezervy (ako je uvedené v časti tržby a výnosy). V roku 2005 sa vytvára enviromentálna rezerva vo výške 204 mil. Sk. 
Nárast nákladov v roku 2005 sa predpokladá v nasledovných položkách
-  nárast nákladov na dane a poplatky o 195 mil. Sk,                                                                                                   
    - nárast nákladov na ostatné služby o 676 mil. Sk, z toho nárast nákladov na hydropotenciál   a náhrad za užívanie vodných diel o 598 mil. Sk

2.2.  Finančná oblasť

2.2.1.  Finančné výnosy

V porovnaní s rokom 2004 dochádza k poklesu výnosových úrokov z titulu nižšieho úročenia a optimalizácie čerpania a splácania úverov o 116 mil. Sk.

2.2.2.	Finančné náklady

Uvedené skutočnosti sú najvýznamnejším dôvodom diferencií vo vývoji ziskovosti spoločnosti SE, a.s. medzi rokmi 2004 a 2005. Najvýznamnejší podiel na očakávanom znížení ziskovosti SE, a.s. v roku 2005 oproti roku 2004 majú najmä pokles tržieb za podporné služby  a náklady systému vyplývajúci z regulačných opatrení a vplyv zmeny kurzu slovenskej koruny voči zahraničným menám.

Manažment SE, a.s. odhadoval v priebehu roka 2005 výšku koncoročnej straty spoločnosti na 500 mil. Sk až 1,2 mld. Sk z dôvodu zmien v regulačných opatreniach ako i z dôvodu výrazného zvýšenia nákladov na dane a poplatky. Očakávanú stratu SE, a.s. vo výške 500 mil. Sk nahlásilo Ministerstvo hospodárstva SR aj na Ministerstvo financií SR ako  podklad do materiálu „Analýza a návrh ďalšieho postupu v oblasti vyplácania dividend od spoločností s majetkovou účasťou štátu a FNM SR“. V priebehu roka došlo 
zmenami v regulačných rozhodnutiach URSO a prijatými opatreniami na eliminovanie výpadku tržieb a rastu nákladov zo strany manažmentu SE, a.s. k podstatnému zlepšeniu očakávanej situácie v ziskovosti spoločnosti za rok 2005. Vyčíslenie predpokladaných dopadov z prijatých opatrení je uvedené v nasledovnej tabuľke č.3.                                                                                                    

                                                                                                                    Tab. č.3
P.č.	Ukazovateľ	Skutočnosť 2004	Očakávaná skutočnosť
pred prijatím opatrení 2005	Očakávaná skutočnosť 2005	Rozdiel	
 	 	a	b	c	c-b	
1	TRŽBY A VÝNOSY CELKOM 	55 136 802	45 800 038	46 486 722	686 684	
2	NÁKLADY CELKOM	53 049 353	47 010 952	44 975 414	-2 035 538	
3	VÝSLEDOK HOSPODÁRENIA PRED ZDANENÍM	2 087 449	-1 210 914	1 511 308	2 722 222	
4	DAŇ Z BEŽNEJ ČINNOSTI 	435 690	0	226 696	226 696	
5	VÝSLEDOK HOSPODÁRENIA 	1 651 759	-1 210 914	1 284 612	2 495 526	

Na zlepšenie hospodárenia SE, a.s. v priebehu roku 2005 malo podstatný vplyv zníženie výroby na tepelných blokoch ENO a EVO 2, a tým zníženie nákladov na palivo a premenlivý materiál vo výške cca 600 mil. Sk. Na dosiahnutie kladného hospodárskeho výsledku boli ďalej urobené opatrenia na  zníženie nákladov na opravy  o cca 1 120 mil. Sk, materiálu na opravy o cca 300 mil. Sk a ostatných služieb o cca 300 mil. Sk. Zníženie nákladov SE, a.s. bolo realizované cez všetky procesy SE, a.s. tak, aby nebola ohrozená dodávka elektriny a bezpečnosť prevádzky.  

V porovnaní s rokom 2004 predpokladajú SE, a.s. v očakávanej skutočnosti pokles podielu nákladov na hospodársku činnosť k výnosom z hospodárskej činnosti:

rok 2004		91,92%
rok 2005		90,08%

K poklesu podielu nákladov na hospodársku činnosť v tomto roku dochádza napriek, negatívnym externým faktorom vplývajúcim na náklady spoločnosti v priebehu roku 2005, keď došlo k zvýšeniu nákladov z dôvodu spoplatnenia hydropotenciálu a zvýšenia dane z nehnuteľností ako aj z dôvodu zabezpečovania podporných služieb nasadzovaním priemerne 4-5 tepelných blokov.

Realizovaním vyššie uvedených opatrení je očakávaný zisk spoločnosti SE, a.s.za rok 2005 vo výške 1,3 mld. Sk. V roku 2006 sa podľa návrhu ročného plánu spoločnosti predpokladá dosiahnuť zisk vo výške 2,37 mld. Sk a v roku 2007 sa podľa strednodobého plánu spoločnosti predpokladá strata vo výške 967 mil. Sk z dôvodu zmeny štruktúry výroby najmä v dôsledku odstavenia najlacnejšieho zdroja elektriny Jadrovej elektrárne V1 Bohunice (EBO V1). 

Ministerstvo hospodárstva SR v rámci výkonu akcionárskych práv bude dohliadať na aktivity spoločnosti v smere minimalizácie aktivít, ktoré by mohli znižovať hospodársky výsledok za rok 2005. 

                                                                                                                                                                                         
3. Možnosti výplaty dividend  SE, a.s. za rok 2005 a ďalšie roky podľa transakčných dokumentov

Od vzniku spoločnosti bol dosiahnutý a v roku 2005 sa očakáva nasledovný vývoj zisku po zdanení a výšky dividend v SE, a.s.:

                                                                     Tabuľka č. 4
rok	Zisk po zdanení  v mil. Sk	Výška dividend
v mil. Sk	podiel dividend
na zisku po zdanení v %	
2002	         234,9    	                   70,5	                   30	
2003	       1310,1   	                 603,5	                   36,5	
2004	       1651,8   	               1430,2	                   86,6	
2005*	       1284,6   	                     -	                     -	
*  očakávaná skutočnosť

Okrem vývoja hospodárskeho výsledku za rok 2005 možnosť výplaty dividend za rok 2005 je limitovaná súčasným pokročilým štádiom procesu privatizácie SE, a.s., a  podmienkami a záväzkami vyplývajúcimi z uzatvorených transakčných dokumentov. 

Podľa ZKA mali byť tzv. odkladacie podmienky splnené do 31.12.2005 a po ich splnení mala byť transakcia uzavretá. Vláda na svojom rokovaní dňa 21. 12. 2005 schválila Dodatok č. 1 k ZKA, v ktorom bol posunutý termín na splnenie odkladacích podmienok a uzavretia transakcie do 30. apríla 2006 a schválenie Plánu strategických investícií do 28. februára 2006. Napriek tomu je možné predpokladať, že v čase schvaľovania účtovnej závierky a návrhu na rozdelenie zisku bude  vlastníkom 66 % akcií SE, a.s. spoločnosť Enel, SpA  a podiel FNM SR na základnom imaní SE, a.s. klesne na 34 %, čo sa adekvátnym podielom prejaví aj na prípadnom rozdelení zisku na dividendy za rok 2005. 

Pokiaľ ide o výplatu dividend SE, a.s. po nadobudnutí akcionárskeho podielu na základnom imaní spoločnosťou Enel, SpA podmienky a možnosti pre slovenskú stranu sú upravené v Akcionárskej zmluve o predaji a kúpe 66% podielu na základnom imaní Slovenských elektrární, a.s. uzatvorenej  medzi FNM SR, MH SR a Enel S.p.A 17. 2. 2005 (ďalej ako AZ) ako i v navrhnutom Strategickom investičnom pláne SE, a.s.

V stručnosti možno uviesť, že definované pravidlá pre vyplácanie dividend podľa AZ umožňujú a predpokladajú vyplácanie dividend, v súlade s cieľmi stanovenými v Strategických plánoch, pričom sa má prihliadať na  potreby SE, a.s. najmä čo sa týka investičných nákladov, a zabezpečenia bežnej činnosti. V tejto súvislosti je však potrebné  zobrať do úvahy potrebu investícií Slovenských elektrární, a.s. ako je vyjadrená 
v Strategickom investičnom pláne, ktorý bol s pripomienkami schválený FNM SR.  

Zhrnutie:

Napriek viacerým negatívnym vplyvom na finančnú situáciu SE, a.s. v roku 2005 sa po prijatí opatrení zo strany vedenia SE, a.s. očakáva na konci roku kladný hospodársky výsledok po zdanení vo výške 1,285 mld. Sk, čo je menej ako v roku 2004, ale podstatne viac ako bolo očakávaná skutočnosť pred prijatím opatrení. 

Vzhľadom na pokročilé štádium privatizačného procesu SE, a.s. pri rozhodovaní o prípadnom vyplatení dividend by mohlo ísť už  len o dividendy v podiele pripadajúcom na 34 % účasť FNM na základnom imaní spoločnosti.

Z dôvodu potreby výrazných investícií Strategický investičný plán spoločnosti uvažuje aj s predpokladom nevyplácania dividend v období rokov  2006-2012.

V nadväznosti na uvedené dôvody a neistoty v otázke rozhodovania o plánovaných investíciách a spôsoboch ich financovania navrhujeme prijať opatrenie, aby podpredseda vlády a minister hospodárstva SR prerokoval so spoločnosťou Enel S.p.A možnosť výplaty dividend zo SE, a.s. za rok 2005 ako aj dividendovú politiku akciovej spoločnosti na  najbližšie obdobie. O výsledku rokovaní by následne informoval vládu.